Keld Albrechtsen (EL), 2004-11-24:
Nu synes jeg godt nok, at fru Elsebeth Gerner Nielsen gør det meget vanskeligt, for hvis det er sådan, at vi skal til at vælge mellem regeringen og EU, så bliver det hele meget vanskeligt.
Men om det her forslag vil jeg sige, at det er et overordentlig kompliceret forslag, det kan man vist roligt sige.
I hvilket omfang det er ambitiøst, som hr. Jørn Jespersen er inde på, er det derfor også meget vanskeligt at sige, og i hvilket omfang det vil medføre en bedre affaldssortering her i Danmark, er noget, som vi i udvalget må kigge overordentlig grundigt på.
Jeg har som udgangspunkt svært ved at forstå, at en privatiseret ordning skulle sikre en bedre affaldshåndtering end en kommunal ordning.
Det er bare sådan mit instinkt, men jeg har det sådan, at hvis vi overlader det til markedet og de private virksomheder, så bliver det som regel dårligere, end hvis kommunerne har ansvaret.
Her har man altså fundet på, at virksomhederne selv skal have ansvaret.
Så er det, jeg tænker på, når vi så tænker på elektriske tandbørster, mobiltelefoner, lommeradioer, og hvad der ellers kan være: Hvordan er det så, at virksomhederne sikrer, at de kommer ud til fru Jørgensen, som måske sidder i en rullestol, og som skal hen på en kommunal affaldssorteringsplads, hvis der ellers er sådan en i nærheden?
Der er ikke en der, hvor jeg bor.
Jeg ved ikke, hvor mange kilometer der er hen til en, men det er i hvert fald rigtig mange kilometer.
Fru Jørgensen skal altså nå derhen, og så skal den affaldsplads have en aftale med virksomheden om viderelevering af dette apparatur, hvis det ellers nogen sinde bliver indsamlet.
Jeg vil sige, at det er et noget akademisk forslag.
Sandsynligheden for, at det kommer til at fungere ude i virkeligheden, er vel strengt taget også noget akademisk
Derfor synes jeg, at det, vi skulle begynde med, var at pålægge kommunerne, at affaldet skal sorteres i de forskellige elementer og samles sammen.
Det har kommunerne under alle omstændigheder ansvaret for.
Om nogle af virksomhederne så skal betale for indsamling af deres specielle affald, kan vi så vende tilbage til i anden omgang.
Jeg ved ikke, hvor ministeren bor, men jeg bor jo i en kommune, der har en helt ekstremt dårlig affaldshåndtering, nemlig Århus Kommune.
Jeg skal ikke kunne sige, om det er lige så dårligt andre steder, men i Århus Kommune har man ikke mulighed for at komme af med affaldet, medmindre man har en privatbil eller på anden vis er privilegeret.
Vi har godt nok en frivillig ordning i den boligforening, hvor jeg bor, hvor vi selv har oprettet sådan en sorteringsplads, men heller ikke den sikrer jo en fuldstændig sortering, for det forudsætter, at folk gør det frivilligt.
Det er det desværre ikke alle der gør.
Så længe der ikke bliver taget hånd om det grundlæggende problem, hvordan skal disse ting så nogen sinde blive til det flotte forslag, i hvert fald på papiret, som ministeren har præsenteret her?
Det, jeg bare antyder, er, at det her er et akademisk projekt, som der er nogle bureaukrater nede i Bruxelles, der har brugt en vældig masse ressourcer og arbejdskraft på at sidde og udtænke, og som altså bærer lidt præg af, at de i Bruxelles har meget langt til de lokalområder, hvor sådan noget her skal fungere.
De ved nok dybest set heller ikke ret meget om, hvordan det fungerer i Århus.
Vi vil da, hvis der skulle være positive elementer i det her forslag, naturligvis gå ind i udvalgsarbejdet med et åbent sind.
Det gør vi jo altid.
Men forslaget går lidt uden om problemet, for problemet er, at vores affald ikke bliver sorteret og indsamlet.
Jeg vil godt spørge ministeren, om der er andre end kommunerne, der kan gøre det.
Man kunne pålægge boligejerne at gøre det.
Man kunne pålægge de private parcelhusejere, boligejerne, boligorganisationerne osv. at etablere et sådant system.
Jeg er sikker på, at i min boligforening vil vi gerne gøre det, hvis vi bliver det pålagt og får mulighed for også at opkræve afgifter af dem, der ikke sørgede for at få det afleveret der, hvor det skal afleveres.
Men så længe man ikke har sådan et grundlæggende sorteringsapparat, bliver det her jo ikke andet end nogle tegninger på et stykke papir.
Jeg er ked af at sige det, for jeg kan da høre på ministeren og nogle af ordførerne, at de tror, det er et vældig flot forslag, de har fået i hænderne, og vældig langt og indviklet er det jo også, men der er meget langt fra det her forslag og så ud til virkeligheden.